b"\n_START_ARTICLE_\nFNH\n_START_PARAGRAPH_\nFabrique Nationale de Herstal, Fabrique Nationale ar tiesiog FN\xc2\xa0\xe2\x80\x93 ginklus gaminanti Belgijos kompanija._NEWLINE_Oficialus kompanijos pavadinimas yra FN Herstal. Firmos padalinys JAV vadinasi FNH USA. FN priklauso Herstal Group, kuri yra ir JAV ginkl\xc5\xb3 kompanij\xc5\xb3 U. S. Repeating Arms Company bei Browning Arms Company savinink\xc4\x97._NEWLINE_FN, kuris tada vadinosi Fabrique Nationale d\xe2\x80\x99Armes de Guerre ('Nacionalin\xc4\x97 karo ginkl\xc5\xb3 gamykla'), \xc4\xafsik\xc5\xabr\xc4\x97 nedideliame Herstalio mieste prie Lje\xc5\xbeo 1889\xc2\xa0m. tam, kad pagamint\xc5\xb3 150 000 Mauser 89 \xc5\xa1autuv\xc5\xb3 Belgijos vyriausybei._NEWLINE_1898\xc2\xa0m. kompanija FN u\xc5\xbemezg\xc4\x97 ilgalaikius ry\xc5\xa1ius su garsiu to meto ginkl\xc5\xb3 konstruktoriumi D\xc5\xbeonu Brauningu (John Moses Browning)._NEWLINE_FN buvo svarbiu Belgijos motorini\xc5\xb3 transporto priemoni\xc5\xb3 gamintoju. Automobilius gamino XX a. prad\xc5\xbeioje, motociklus gamino iki 1965\xc2\xa0m., o sunkve\xc5\xbeimius\xc2\xa0\xe2\x80\x93 iki 1970\xc2\xa0m._NEWLINE_XX a. ketvirto de\xc5\xa1imtme\xc4\x8dio pabaigoje \xc4\xaf Jungtin\xc4\x97s Karalyst\xc4\x97s ginkluot\xc4\x99 priimtas aviacinis kulkosvaidis. 303 Browning buvo pagal licencij\xc4\x85 gamintas FN Browning, o ne Colt-Browning, kaip j\xc4\xaf da\xc5\xbenai vadina._NEWLINE_D\xc5\xbeonas Brauningas buvo prad\xc4\x97j\xc4\x99s projektuoti savitais\xc4\xaf pistolet\xc4\x85 Browning GP35 High Power, kur\xc4\xaf 10 met\xc5\xb3 po D\xc5\xbe. Brauningo mirties pabaig\xc4\x97 FN konstruktorius Dieudonn\xc3\xa9 Saive. \xc5\xa0\xc4\xaf gars\xc5\xb3, iki \xc5\xa1iol vertinam\xc4\x85 pistolet\xc4\x85 gamino FN._NEWLINE_Kompanija FN Manufacturing LLC, esanti Columbia mieste (Piet\xc5\xb3 Karolina, JAV), yra FN karinio skyriaus dalis. Ji kuria ir gamina JAV vyriausyb\xc4\x97s u\xc5\xbesakytus karinius ir policinius ginklus (pvz., \xc5\xa1autuvus M16, lengvuosius kulkosvaid\xc5\xbeius M249 SAW, vidutinius kulkosvaid\xc5\xbeius M240, FNP serijos pistoletus, M2 Browning sunkiuosius kulkosvaid\xc5\xbeius."